Tenten

Γενικές Πληροφορίες

Δυστυχώς πολύ λίγα πράγματα είναι γνωστά για την Tenten, καθώς μετρά μικρό χρόνο συμμετοχής στο anime και ακόμη μικρότερο στο manga. Ωστόσο χρησιμοποιείται αρκετά στα fillers, καθώς δεν υπάρχει μεγάλος κίνδυνος αλλοίωσης του χαρακτήρα της.
Πρωτοεμφανίζεται σαν Genin η οποία αποφοίτησε από την Ακαδημία ένα έτος νωρίτερα από τον πρωταγωνιστικό χαρακτήρα, το Naruto. Εντάχθηκε σε τριμελή ομάδα υπό την επίβλεψη του Maito Gai μαζί με τον Rock Lee και τον Hyuuga Neji. Κάνει το ντεμπούτο της στο σημείο όπου γίνεται γνωστό πως η ομάδα θα συμμετάσχει στις εξετάσεις για προαγωγή των μελών της σε Chuunin.

Κύριο χαρακτηριστικό των ικανοτήτων της σαν Νίντζα, είναι η μεγάλη ικανότητα που διαθέτει στη χρήση όπλων, όπως τα kunai και τα shuriken. Καθώς είναι αδύνατον να κουβαλά επάνω της μεγάλη ποσότητα από αυτά, χρησιμοποιεί επιπρόσθετα τα οποία μπορεί ανά πάσα στιγμή να επικαλεστεί στη μάχη μέσω ενός παπύρου. Σύμφωνα με τον sensei της, Maito Gai, μπορεί να πετύχει έναν στόχο 100 φορές στις 100 προσπάθειες. Πιθανολογείται και πως από εκεί προκύπτει και το όνομά της, εφόσον έχει ευστοχία δέκα στα δέκα ( ten = δέκα στην αγγλική γλώσσα ). Η πιο εξελιγμένη τεχνική που έχει επιδείξει μέχρι στιγμής (κι αυτό μόνο στο anime) έχει το όνομα Sōshōryū (Δίδυμοι Αναδυόμενοι Δράκοι). Περιλαμβάνει το πέταγμα δύο παπύρων στον αέρα, με τρόπο που να περιστρέφονται ταχύτατα γύρω της, παίρνοντας για λίγο τη μορφή δύο δράκων σε σχηματισμό. Η ίδια πηδά ανάμεσά τους κι όσο ακόμη βρίσκεται στον αέρα καλεί μέσω των παπύρων και πετά στον αντίπαλό της διαδοχικά και με μεγάλη ταχύτητα μυριάδες όπλα. Επίσης χρησιμοποιεί νήματα για να τα ανακατευθύνει.

Προσωπική της φιλοδοξία είναι να γίνει τόσο ικανή και ξακουστή όσο η θρυλική kunoichi Tsunade. Ανάμεσα στις απόψεις της είναι πως το φύλο του πολεμιστή δεν παίζει κανένα ρόλο και πως μια γυναίκα μπορεί να σταθεί στη μάχη εξίσου καλά με έναν άντρα.

Σχέση με την ομάδα της

Η Tenten διατηρεί πολύ καλές σχέσεις και με τους δύο συντρόφους της. Ακούγεται συχνά να μιλά με μεγάλη επιδοκιμασία για το φυσικό ταλέντο του Neji και προπονείται μαζί του εκτοξεύοντας τα όπλα της ενάντια στην αμυντική τεχνική του. Έχει εκφράσει επίσης την επιθυμία να τον δει να παλεύει ενάντια στον αριστούχο της επόμενης χρονιάς τον Uchiha Sasuke.
Συχνά δείχνει να ενδιαφέρεται για την υγεία του Lee, του οποίου ο παρορμητικός χαρακτήρας τον βάζει συχνά σε μπελάδες και τον συμβουλεύει να πάψει να προκαλεί τον Neji συνεχώς, καθώς είναι εκ των πραγμάτων δυνατότερος. Στο τέλος του πρώτου μέρους, κατά την διάρκεια μιας προπόνησης με τον Gai, όπου εκείνος έδειχνε πως είχε τελείως αναρρώσει από τις περιπέτειες υγείας του δοκιμάζοντας ακόμη και τις αντοχές του sensei τους, η Tenten χαρίζει στο Lee ένα πλατύ χαμόγελο με περηφάνια.
Η ομάδα του Gai, υπακούει το στερεότυπο πολλών anime και manga των «Κινέζων Αντιπάλων». O Lee μοιάζει αρκετά στο συνονόματό του Bruce Lee, οι τεχνικές του Neji φέρουν μια κινέζικη αισθητική, ενώ η Tenten είναι αυτή με τα περισσότερα κινέζικα χαρακτηριστικά, όπως προαναφέρθηκε.

Εισαγωγή

Δεν γνωρίζουμε τίποτε για την παιδική ηλικία και το οικογενειακό περιβάλλον της Tenten. Ωστόσο σε κάποιο flashback, εμφανίζεται την πρώτη ημέρα της δημιουργίας της ομάδας της να εκφράζει το όνειρό της να μοιάσει στην Tsunade, μέλος των θρυλικών Sannin.

Το ντεμπούτο της κάνει στο σημείο όπου η ομάδα της, μαζεμένη σε κάποιο χώρο προπόνησης, σχολιάζει κάπως επιτιμητικά το γεγονός πως για πρώτη φορά μετά από πολλά χρόνια, θα συμμετάσχουν πρωτάρηδες Genin στις εξετάσεις των Chuunin. Τα ειρωνικά τους σχόλια επιτείνει το γεγονός πως η μία από τις ομάδες αυτές εκπαιδεύεται από τον Hatake Kakashi, «αιώνιο αντίπαλο» του sensei τους, του Maito Gai.

Την ομάδα του Naruto πρωτοσυναντά από κοντά στο κτίριο δηλώσεων συμμετοχής για τις εξετάσεις, όπου δυο παιδιά (οι Hagane Kotetsu και Kamizuki Izumo μεταμορφωμένοι), παρεμποδίζουν τις ομάδες να εισέλθουν, χτυπώντας μάλιστα και την ίδια. Εκεί, μετά την παρέμβασή του και μετά από μια σύντομη θυμωμένη στιχομυθία με τον Neji, κάνει την παρατήρηση πως ο Sasuke είναι ιδιαίτερα όμορφος.

Εξετάσεις: 1ος και 2ος Άθλος

Στο πρώτο μέρος των εξετάσεων, στο γραπτό διαγώνισμα, χρησιμοποιεί ένα σετ από καθρέφτες για να κλέψει τις απαντήσεις και να τις δείξει στον σύντροφό της, τον Rock Lee. Στο δεύτερο μέρος, η ομάδα της δεν αντιμετώπισε κάποιο φρικτό πρόβλημα, πέραν από το γεγονός πως ο Lee κινδύνεψε για χάρη της «Ομάδας 7» (συγκεκριμένα, για χάρη της Sakura. στην οποία είχε υποσχεθεί "Θα σε προστατέψω μέχρι να πεθάνω"). Όταν πήγε να ανακαλύψει τι συμβαίνει με το Neji, έγινε μάρτυρας της σύντομης παραφροσύνης του Sasuke εξαιτίας της καταραμένης σφραγίδας.

Εξετάσεις: Οι Προκριματικοί

Οι δυνάμεις της Tenten στη μάχη, εμφανίζονται στους προκριματικούς αγώνες, όπου βρίσκεται αντιμέτωπη με την Temari από το Sunagakure. Εκεί δέχεται έντονα επικριτικά σχόλια από την αντίπαλό της, η οποία διαθέτει δυνάμεις που βασίζονται στη χρήση ισχυρών ανέμων, ένα φυσικό εχθρό των επιθέσεων με όπλα. Η Τenten, που δέχεται την θερμή συμπαράσταση της ομάδας της, δεν πτοείται και εξαπολύει το ένα κύμα επίθεσης μετά το άλλο, μόνο για να το δει να αποτυγχάνει, πράγμα ασυνήθιστο γι’ αυτή. Ωστόσο ο Τρίτος Ηokage σκέφτεται πως κάνει πολύ καλή χρήση του περιβάλλοντός της για να αμυνθεί και να επιτεθεί, ενώ η Temari παρατηρεί πως η Tenten μετρά τις πλάκες στο πάτωμα προκειμένου να υπολογίσει αποστάσεις. Εν τούτοις, ακόμη και η χρήση των Δίδυμων Δράκων δεν φέρνει κανένα αποτέλεσμα. Στο τέλος η Temari, αφού αποφασίζει πως περιέπαιξε αρκετά την Tenten, εξαπολύει εναντίον της την τεχνική Nimpou Kamaitachi (Επίθεση με Ανεμοστρόβιλο) και τελειώνει τη μάχη με την Tenten να πέφτει χτυπώντας άσχημα πάνω στην γιγάντια βεντάλια της Temari. Η τελευταία για να την περιπαίξει περισσότερο, την πετά πάνω στα όπλα της που ήταν σκορπισμένα με επικίνδυνο τρόπο στο πάτωμα. Την προλαβαίνει τελευταία στιγμή ο Lee και την πιάνει στον αέρα, επιτιθέμενος στην Temari για την ανόσια συμπεριφορά της απέναντι σε κάποια που έπαιξε τίμια με όλες της τις δυνάμεις.

Να επισημανθεί πως το manga παρουσιάζει μονάχα την ατυχή κατάληξη της μάχης αυτής, ενώ το anime την παρουσιάζει ολοκληρωμένη.

Εξετάσεις: 3ος Άθλος

Η Tenten εμφανίζεται πλέον σαν θεατής στο τρίτο και τελευταίο αγώνισμα των εξετάσεων. Εκεί, με διαφορετικά ρούχα από τα συνηθισμένα της, παρακολουθεί τη μάχη του Naruto με τον Neji, όντας ικανή να προβλέψει τις κινήσεις του τελευταίου χάρις στις ώρες της κοινής τους προπόνησης. Κατά τη μάχη αυτή εκτελεί για τον αναγνώστη / θεατή χρέη αφηγητή, σχετικά με τις εκπληκτικές ικανότητες του συντρόφου της. Ήταν από τους λίγα παιδιά από τις γνωστές μας ομάδες παιδιών της Konoha, που παρακολούθησαν την εμφάνιση του Kyuubi μέσα στο στάδιο και σοκαρίστηκε όπως όλοι με την ήττα του Neji. Ωστόσο αναγνώρισε ανοικτά τις ικανότητες του Naruto. Κατά τη διάρκεια της επίθεσης στην Konoha δεν εμφανίζεται, οπότε μπορούμε να υποθέσουμε πως υπήρξε θύμα του ομαδικού υπνωτισμού όλων των θεατών μέσα στο στάδιο από τους εχθρικούς νίντζα.

Η Tenten δεν εμφανίζεται πουθενά αλλού στο πρώτο μέρος, εκτός από την κηδεία του Sarutobi, παρά στο τελευταίο κεφάλαιο / επεισόδιο, όπου προπονείται με τον Gai και το Lee, χαρίζοντας στον τελευταίο ένα εκθαμβωτικό χαμόγελο για την πρόοδο και την ανυπόμονη συμπεριφορά του.

Μέρος Δεύτερο

Στο δεύτερο μέρος, η Tenten, αλλάζει εξωτερική εμφάνιση, φορώντας μια μακρυμάνικη μπλούζα, αλλάζοντας το στρατιωτικό της παντελόνι και αντικαθιστώντας τα στρατιωτικά παπούτσια της με ένα ζευγάρι όμορφα πέδιλα. Επιπροσθέτως κουβαλά έναν μεγάλο πάπυρο για επικλήσεις όπλων. Οι δυνάμεις της έχουν επίσης αυξηθεί και έχει λάβει προαγωγή για τη βαθμίδα των Chuunin.

Αποστολή στη Suna

Η ομάδα Gai κάνει το ντεμπούτο της στο κεφάλαιο 253, οπότε και αποστέλλεται κατόπιν διαταγής της Tsunade, σαν ενίσχυση προς την ομάδα Kakashi στο Sunagakure, όπου έχουν μεταβεί να βοηθήσουν στην απελευθέρωση του Gaara από την οργάνωση εγκληματιών Akatsuki. Οι Gai και Lee, δείχνουν να μην έχουν χάσει την ακατάβλητη ενέργειά τους, ενώ η Tenten και ο Neji σχολιάζουν αρνητικά την αδημονία τους. Αργότερα, στο δρόμο παρακαλεί την ομάδα για ένα διάλειμμα, ενώ ο Lee μισογελώντας της λέει πως της λείπει πειθαρχία. Την ομάδα προλαβαίνει ο Pakkun, αναγγέλλοντας πως ο εχθρός κινείται προς στη Χώρα του Ποταμού. Η ομάδα Gai εμπλέκεται σε μάχη με τον Hoshigaki Kisame, κατά τη διάρκεια της οποίας η Tenten συμβάλλει χρησιμοποιώντας μια μεγάλη βόμβα με καρφιά, την οποία κάλεσε στη μάχη μέσω ενός μεγάλου παπύρου. Η ίδια και τα άλλα δύο παιδιά εγκλωβίζονται από το Suirou no Jutsu (Υδάτινη Φυλακή) του Kisame, ο Gai όμως ολοκληρώνει τη μάχη και ο Neji σπάει τις φυλακές. 

Έξω από το κρησφύγετο των Akatsuki, οι δύο ομάδες συναντώνται και κανονίζουν το από κοινού τους σχέδιο. Η ομάδα Gai αναλαμβάνει να χωριστεί προκειμένου να απασφαλίσει τις σφραγίδες που κάνουν απόρθητο το βράχο που φράζει την είσοδο. Αυτό όμως έχει το τίμημά του: καθένας τους καλείται να αντιμετωπίσει τον ίδιο του τον κλώνο, πράγμα καθόλου εύκολο. Έτσι χάνουν την ευκαιρία να βοηθήσουν τους άλλος ενάντια στη μάχη με το ζεύγος των Deidara και Sasori. Η Tenten θάβει τελικά την αντίπαλό της κάτω από έναν καταιγισμό όπλων και την εξολοθρεύει. Η ομάδα συντάσσεται πάλι πλάι στην ομάδα Kakashi και αντιμετωπίζει τον Deidara. Η Tenten βοηθά και πάλι με τα shuriken της. Ο Deidara κάνει την τελική του κίνηση και η ομάδα σώζεται χάρις στην έγκαιρη προειδοποίηση του Neji και στην επέμβαση του Kakashi.

Αργότερα η Tenten παραμένει σιωπηλός θεατής στην επαναφορά του Gaara στη ζωή και στην κηδεία της Chiyo. Ωστόσο κατά την επιστροφή των ομάδων στο χωριό, λέει στον Gai να βιαστεί γιατί αργούσε ιδιαίτερα στο περπάτημα στηρίζοντας τον αδύναμο από τη μάχη Kakashi. Ο Gai το λαμβάνει σαν προσωπική προσβολή, φορτώνεται τον Kakashi στην πλάτη κι αρχίζει να τρέχει σαν τρελός. Η ομάδα, μαζί με την Tenten, κοιτά αποσβολωμένη, εκτός από το Lee που το παίρνει σαν προπόνηση, παρακαλώντας μάταια τον Neji ανέβει στη δική του πλάτη.